  Виталий Пронин Егитъёсын пумиськылӥзы Россиысь Общественной палатаен кивалтӥсьлэн нырысетӥ воштӥсез, Россиысь Герой Вячеслав Бочаров. Вячеслав Бочаров пумиськылӥз следж-хоккеистъёсын.Вячеслав Бочаров трос аръёссэ военной вал. Пенсие потыса, со вазиське ФСБ-е, террористъёсын нюръяськонъя ёзэ мед кутозы шуыса. Озьы эшшо 12 ар калыклэсь улонзэ уте на, ӵапак со вакытэ, куке Россия ваче вуиз терроризмен. Сӧсырмыны сюриз, Бесланысь школаез террористъёслэсь мозмытыкузы. Та учыр бере ик воргоронлы сётэмын Россиысь Герой ним.- Азьветлӥсьёсты, волонтёръёсты утись закон ӧй вал, нош адямиос ас мылкыд каремзыя тылпуэз кысо, ву улысь адямиосты поттало… Кышкыт учыръёсын соос сӧсырмыны но быгато ук. Та сярысь мон верай Владимир Путинлы. Табере закон но вань, волонтёрлэсь нуналзэ но пусйиськом, нош туэ быдэс ар сӥземын волонтёръёслэн движенизылы, - шуиз Вячеслав Алексеевич.Егитъёс геройлыко адямилы пӧртэм юанъёс сётъязы. Кылсярысь, кин со - патриот? Кужмысь яратыны уг луы, нош патриот луон - со нырысь ик шаерез яратон. Соин ик, кызьы яратод вордскем шаердэ, со сярысь номыр но ӧд тоды ке, пусйиз куно.- Тӥ тодӥськоды-а Удмуртиын вордскем Россиысь Геройёсты? - юаз Вячеслав Бочаров. Чуслыкез ачиз ик сӧриз: - Валерий Чухванцев. 2008-тӥ арын со аслаз вертолётэныз Чечняысь спецназмес поттыны кулэ вал. Нош пуксьыны нокытчы - котыр тушмонъёс ыбыло. Валерий вертолётсэ васькытӥз ик, омырын возиз, калык отчы пуксьыны мед быгатоз шуыса. Озьы калыкез утьыны быгатӥз.Вераськонэз йылпумъяса, Вячеслав Бочаров пусйиз: Россиысь Президентлэн 2 ужпумез. Нырысь ик, утьыны асьме странамес, собере - азинтыны экономикамес. Вераны луоз, Федерал Собранилы вазиськыкуз, Президент ӵапак та 2 валтӥсь темаосты ик усьтӥз.Мария Векшина  